Meddelelse til virksomheder, der agter at markedsføre hydrofluorcarboner i bulk i Den Europæiske Union i 2022

(2021/C 24/19)

1. Denne meddelelse er rettet til virksomheder, som ønsker at erklære deres hensigt om at markedsføre hydroflourcarboner i bulk i Den Europæiske Union i 2022 i overensstemmelse med artikel 16, stk. 2 og 4, i Europa-Parlamentets og Rådets forordning (EU) nr. 517/2014 (1) (i det følgende benævnt »forordningen«).

2. Hydrofluorcarboner er stoffer, som er opført i forordningens bilag I, del 1, eller blandinger, der indeholder et hvilket som helst af følgende stoffer: HFC-23, HFC-32, HFC-41, HFC-125, HFC-134, HFC-134a, HFC-143, HFC-143a, HFC-152, HFC-152a, HFC-161, HFC-227ea, HFC-236cb, HFC-236ea, HFC-236fa, HFC-245ca, HFC-245fa, HFC-365mfc og HFC-43-10mee.

3. Markedsføring af disse stoffer med henblik på anvendelse til andre formål end dem, der er anført i forordningens artikel 15, stk. 2, litra a)-f), eller af en samlet årlig mængde af disse stoffer på mindre end 100 ton CO2-ækvivalent er underlagt kvantitative begrænsninger i henhold til det kvotesystem, der er fastlagt i forordningens artikel 15 og 16 samt bilag V og VI.

4. Importører skal på tidspunktet for overgangen til fri omsætning af HFC have en gyldig registrering som importører af HFC i bulk i HFC-registret i »F-gas-portalen og licensordningen for HFC« (2) i overensstemmelse med Kommissionens gennemførelsesforordning (EU) 2019/661, så det sikres, at registret over kvoter for markedsføring af hydrofluorcarboner fungerer gnidningsløst (3). En sådan registrering betragtes som en obligatorisk importtilladelse. En lignende tilladelse er nødvendig for eksport af HFC (4).

5. Importører skal angives som »Modtager« (rubrik 8) i det administrative enhedsdokument. Importørerne opfordres kraftigt til at angive mængden af HFC i CO2-ækvivalenter på tidspunktet for overgangen til fri omsætning direkte i det administrative enhedsdokument (rubrik 44), da dette i høj grad kan lette toldbehandlingen af deres varer og fastsættelsen af, hvorvidt bestemmelserne i forordning (EU) nr. 517/2014 er overholdt.

6. I henhold til forordningens bilag VI trækkes summen af de kvoter, som er tildelt på grundlag af de referenceværdier fra den maksimale mængde, der er til rådighed i 2022, for at bestemme den mængde, der kan tildeles fra denne reserve.

7. Alle data, som virksomheder har indsendt, samt kvoter og referenceværdier lagres i den elektroniske »F-gasportal og licensordning for HFC«. Alle data i F-gasportalen og licensordningen for HFC, inklusive kvoter, referenceværdier, samt kommercielle oplysninger og persondata, vil blive behandlet fortroligt af Europa-Kommissionen.

8. Virksomheder, der ønsker at få tildelt en kvote fra denne reserve, skal følge den procedure, der er beskrevet i punkt 9-12 i denne meddelelse.

9. I henhold til forordningens artikel 16, stk. 2, og artikel 17, stk. 1, skal virksomheden have en gyldig registreringsprofil, som er godkendt af Kommissionen i overensstemmelse med Kommissionens gennemførelsesforordning (EU) 2019/661, som producent og/eller importør af hydrofluorcarboner i »F-gas-portalen og licensordningen for HFC« online. For at sikre rettidig behandling af registreringsansøgningen, og af hensyn til et eventuelt behov for yderligere oplysninger, skal en sådan ansøgning indgives senest to uger før angivelsesperiodens begyndelse, dvs. inden den 1. marts 2021 (jf. punkt 10). For ansøgninger, der modtages efter denne frist, kan det ikke garanteres, at der kan træffes endelig afgørelse om ansøgningen om registrering inden udløbet af angivelsesperioden (jf. punkt 11). Virksomheder, der endnu ikke er registreret, kan finde en vejledning i, hvordan de bliver registreret, på webstedet for GD CLIMA (5).

10. Virksomheden skal afgive en erklæring om forventede mængder for 2022 i »F-gas-portalen og licensordningen for HFC« i angivelsesperioden 15. marts-15. april 2021, kl. 13.00 (CET).

11. Kommissionen vil kun betragte behørigt udfyldte erklæringer som gyldige, hvis de er uden fejl og modtaget inden den 15. april 2021, kl. 13.00 (CET).

12. Kommissionen vil på grundlag af disse erklæringer tildele de pågældende virksomheder kvoter efter artikel 16, stk. 2, 4 og 5, i forordningen samt bilag V og VI dertil.

13. I artikel 7 i gennemførelsesforordning (EU) 2019/661 fastsættes det, at med henblik på kvotetildelingen til markedsføring af hydrofluorcarboner i henhold til artikel 16, stk. 5, i forordning (EU) nr. 517/2014 betragtes alle virksomheder med de samme reelle ejere som en enkelt klarerer i overensstemmelse med forordningens artikel 16, stk. 2 og 4.

14. Kommissionen vil informere virksomhederne om den samlede tildelte kvote for 2022 via »F-gas-portalen og licensordningen for HFC«.

15. Registreringen i »F-gas-portalen og licensordningen for HFC« og/eller en erklæring om hensigten om at markedsføre hydrofluorcarboner i 2022 giver ikke i sig selv ret til at markedsføre hydrofluorcarboner i 2022.

(1) Europa-Parlamentets og Rådets forordning (EU) nr. 517/2014 af 16. april 2014 om fluorholdige drivhusgasser og om ophævelse af forordning (EF) nr. 842/2006 (EUT L 150 af 20.5.2014, s. 195).

(2) Registret er oprettet i overensstemmelse med artikel 17 i forordning (EU) nr. 517/2014:

https://webgate.ec.europa.eu/ods2/resources/domain

(3) Kommissionens gennemførelsesforordning (EU) 2019/661 af 25. april 2019 om sikring af, at det elektroniske kvoteregister for markedsføring af hydrofluorcarboner fungerer efter hensigten (EUT L 112 af 26.4.2019, s. 11).

(4) Jf. artikel 1, stk. 2, i Kommissionens gennemførelsesforordning (EU) 2017/1375 (EUT L 194 af 26.7.2017, s. 4).

(5) https://ec.europa.eu/clima/sites/clima/files/f-gas/docs/guidance_document_en.pdf